Vana-Pääla mõis

Vana-Pääla mõis (saksa keeles Taubenpöwel) oli Vääna kõrvalmõis Keila kihelkonnas, tänapäevase haldusjaotuse järgi Harju maakonnas Harku vallas.

Mõis moodustati 16. sajandi lõpus.

Üldlevinud info põhjal esindab Vana-Pääla mõis Eestis haruldast vanabaltistiili (urbaltisch) mõisahoonet, mille aga arhiivimaterjalid ümber lükkavad.

Stiilikriitilise analüüsi ja arhiivimaterjalide kõrvutamisel võib praeguse hoone ehitusajaks pidada 1780.–1840. aastate ajavahemikku. Seda tõendab esiteks 1687. aasta mõisate inventuuri kirjeldus (EAA.1.2.940, 1002–1004), mis Vana-Pääla mõisa härrastemajana kirjeldab kitsast ja pikka puidust mõisahoonet, millel on mantelkorstenköök ja sellest ainult ühele poole jääv eluruumideplokk. Kirjeldatuga analoogse põhiplaani leiame Gustav Ränga raamatust (Ränk 1971, 88).

Võrreldes tänapäevast peahoonet (pikkus 18,5 m ja laius 9,75 m) ja 1687. aasta peahoonet (pikkus 11,7 m ja laius 3,36 m) mõõtude poolest, on tänase mõõdud tunduvalt suuremad. Taluehitisega, mis on urbaltisch ehk vanabalti stiilline omane, ei sarnane tänane hoone samuti, sest sarnane vanabalti elamutüüp ei juurdunud Eesti- ja Liivimaa talurahva seas kunagi päris hästi, seevastu Lätis ja Leedus oli see hoonetüüp taluarhitektuuris laialt levinud (Ränk 1962, 43). Hoone 1780.–1840. aastate ehitusaja kasuks räägivad järgmised tänapäeval hoonel säilinud ehituslikud elemendid:
 ahjusuu paiknemine ja tubade kütmine eluruumide poolt, mitte läbi mantelkorstna külgseina ahjusuuga mantelkorstenköögist, mis oleks rootsiaegse mõisamaja rusikareegel
 siseviimistluskihtide väike arv eluruumides
 välisviimistluskihtide väike arv ja värvitoonid, mis on omased klassitsistlikule arhitektuurile 19. sajandist
 nii sise- kui ka välisseinte suhteliselt hea tehniline seisukord ning müüriladumise käekiri, nii sise- ja välisseinad kui ka mantelkorsten on rajatud ehituslikult üheaegselt

Muinsuskaitseameti arhiivist leiame 1970. aasta mõisate ülevaatuse väljavõtte, kus öeldakse, et "hoone võib pärineda XVIII saj II poole keskelt, on kasutusel elamuna ja heas seisundis". Teine allikas on Muinasameti arhiivi mõisate inventeerimine (J. Maiste ja K. Tilk umbes 1980. aastate keskpaik), kus öeldakse, et "17.-18.sajandil on Vana-Pääla mõis eksisteerinud pärismõisana. Lisame, et nimetatud hoonetüüpi on eriteadlaste poolt peetud vanimaks mõisamaja tüübiks Baltikumis". 

Inventeerijad on aga jätnud kahe silma vahele jätnud asjaolu, et 17. sajandi mõisate revisjoni inventuuris on valdavalt tegu puidust mõisamajadega, ja 360 mõisamajast ainult 15 on kivihooned, millest 3 paiknevad Harjumaal (Ränk 1971,55) ning nende seast me ei leia Vana-Päälat. Arvestades kivihoonete haruldust 17. sajandi urbaltisch tüüpi mõisahoonete seas, oleks huvitav välja selgitada 1687. aasta inventuuri põhjal selliste hoonete asukohad ja võrrelda neid tänaseni säilinud mõisahoonetega – alles siis selguks, kas üldse on alust loota, et mõni vanabalti stiilis kivimõis on 17. sajandist meieni säilinud.

Gustav Ränga uurimuse järgi otsustades (Ränk 1971,112) oli Vana-Pääla lõunapoolne ruumideplokk härrastepool ja põhjapoolne ruumideplokk teenijatepool. Mõisahoone taastamisel tuli kaevetööde käigus ka välja varem peaukse ees olnud tuulekoja vundament, mis tõestas ka arhitekti siseveendumust johtuvalt fassaadi akende ja peaukse rütmi/paigutust analüüsides.

Tänavaäärsed põlispuud võivad olla peahoone ehitusaegsed.

Arhitektuurselt ülesehituselt järgib peahoone välimus pidulikku 18. sajandi alguse mõisahoonet, mis on lihtne ja tagasihoidlik, kuid rikastatud lähemal vaatlusel paljude väikeste detailide ja nüanssidega. Hoone on teadlikult ja tahtlikult taastatud mõisaliku käekirjaga kõigi oma detailide osas, et see tagasihoidlik väike mõisahoone valglinnastunud ümbruskonnas peenekoelise mõisahoonena hakkaks uuesti välja paistma.

Hoone restaureerimise projekti teostas arhitekt Mihkel Koppel koostöös Muinsuskaitseametiga. 

2018. aastal pälvis mõis Muinsuskaitse preemia kui eeskujulikult taastatud mälestis. Mõis on eravalduses.

Viited

Välislingid

Vana-Pääla krvms, www.eki.ee

Eestimaa mõisad
Harjumaa mõisad
Keila kihelkond
Harku vald